钦定古今图书集成/明伦汇编/官常典/第748卷 > 潘弘〈子澄 澜〉 刘振世 李国玺 余承荫 李
## 钦定古今图书集成/明伦汇编/官常典/第748卷 > 潘弘〈子澄 澜〉 刘振世 李国玺 余承荫 李

锡　丁一统　、张五美　、王锺　、王子章　、海宽　、锺其硕　、龚新　、韩醇　、王士昌　、姚昌祚　、雷晋暹　、孙泽盛　、薛应龄。

按《明外史忠义传》：“弘字若稚，淮安山阳人，起家贡生。
崇祯十三年为舞阳知县。时流贼披猖，土寇亦间发，
弘数讨败之。明年十一月，李自成、罗汝才攻陷南阳，
纵兵覆所属州县，舞阳及邓州、镇平、内乡、泌阳、新野
相继失守。初，贼将攻舞阳，弘谕士民共拒。诸生虑贼
屠城，请委曲纾祸。弘叱曰：‘吾守土吏，当与土存亡，宁
能降贼求活耶’？”贼薄城，发炮击之，多毙。有小校善射，
屡却贼。诸生潜遣人约降，贼复至，弘作《告先圣文》，自
誓必死。诸生乃开门缚弘以献，贼索印胁降，弘怒骂
不屈，乃断其手，支解之。子澄澜痛愤大哭，投井死。邓
州陷，知州刘振世，吏目李国玺，千户余承荫、李锡，诸
生丁一统、张五美、王锺、王子章、海宽，皆抗节死。镇平
知县成县锺其硕，城陷，被𦄌，骂贼死。内乡知县南昌
龚新、新野知县四川韩醇，并不屈死。泌阳凡再陷，是
年五月，张献忠破信阳，获左良玉旗帜，假之以登城。
知县云南宁州王士昌，怀印端坐，被缚，谩骂死。临昌
姚昌祚代之，甫数月，遘变，手斩数贼，力屈死。典史雷
晋暹率捕卒战死。而邓州于十年春为张献忠所破，
知州孙《泽盛》、同知薛应龄皆战死，至是亦再陷云。